b'\n_START_ARTICLE_\nSinteza de novo\n_START_PARAGRAPH_\nSinteza de novo jedan je od na\xc4\x8dina na koji nastaju nukleotidi. Drugi na\xc4\x8din nastajanja nukletodia jest spasonosna biosinteza, a oba su puta va\xc5\xbena u metabolizmu stanice. _NEWLINE_Metaboli\xc4\x8dkim putem de novo nukleotidi u stanici nastaju iz aminokiselina, riboza 5-fosfata, CO\xe2\x82\x82 i NH\xe2\x82\x83. Drugim rije\xc4\x8dima, u ovom obliku sinteze baze se sintetiziraju iz jednostavnih prete\xc4\x8da. Stanici za ovako sintetizirati nukleotide treba energija koja se dobiva hidrolizom ATP._NEWLINE_Pirimidinski prsten prvo se sintetizira, a zatim ve\xc5\xbee na ribozu. Tvari iz kojih se pirimidini sintetiziraju su bikarbonat, aspartat i amonijak. Du\xc5\xa1ikove atome priskrbljuje glutamin. Prvo se sintetizira karbamoilfosfat, \xc5\xa1to traje u tri koraka, a za kataliziranje potreban je karbamoilfosfat sintaza II (CPS II). Nakon \xc5\xa1to nastane karbamoilfosfat, on reagira s aspartatom uz katalizator aspartat-transkarbamoilazu, koji je glavni regulatorni enzim u sintezi pirimidina. Iz te reakcije stvara se karbamoilaspartat koji se poslije metabolizira u orotat. _NEWLINE_Sintetiziranjem iz riboza-5-fosfata i ATP pomo\xc4\x87u PRPP sintetaze nastaje riboza PRPP. Regiranjem aktivirane riboze PRPP (5-fosforibozil-1-pirofosfatom, PRPP) s prije nastalim orotatom nastaje orotidilat (OMP). Dekarboksilacijom orotidilata nastaje uridin monofosfat (UMP, uridilat) uz nazo\xc4\x8dnost katalizatora orotidilat dekarboksilaze. Nastali UMP je jedan od dva pirimidina koji tvore RNK.'